Diari Oficial de la Generalitat Valenciana


Sumari del DOGV 7755, del 07-04-2016 (2016/2231)

RESOLUCIÓ de 30 de març de 2016, del conseller d'Hisenda i Model Econòmic, per la qual es constitueix la comissió per a l'estudi de la reforma tributària.
----------------------------------------------------------------------------------------------------------------------------------------------------------

### Dades del document

Número de DOGV
:   7755

Data del DOGV
:   07-04-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/2231


Data del document
:   30-03-2016

Organisme emissor
:   Conselleria d'Hisenda i Model Econòmic

Tipus de document
:   Resolució

Anàlisi jurídica

 Descriptors 

:   * Conselleria d'Hisenda i Model Econòmic

RESOLUCIÓ de 30 de març de 2016, del conseller d'Hisenda i Model Econòmic, per la qual es constitueix la comissió per a l'estudi de la reforma tributària. [2016/2231]  
En el marc general de finançament de les comunitats autònomes de règim comú establit en la Llei Orgànica 8/1980, de 22 de setembre, en el seu text modificat per la Llei Orgànica 3/2009, de 18 de desembre, així com en l'àmbit de la cessió de tributs i d'atribució de competències normatives en els tributs estatals cedits, fixat per la Llei 22/2009, de 18 de desembre, correspon a la Comunitat Valenciana articular, en l'exercici de la seua autonomia financera, el seu propi sistema tributari.  
  
Amb l'objecte de dur a terme una profunda revisió de les figures tributàries, pròpies i cedides, que conformen el referit sistema tributari, així com, si és el cas, proposar la implantació de noves figures impositives, el Consell ha decidit posar en marxa una comissió d'experts en l'àmbit tributari perquè formulen les necessàries propostes de reforma.  
  
Aquesta comissió, que actuarà amb plena independència, estarà integrada per personal funcionari i professionals experts en matèria tributària procedent de l'àmbit acadèmic i de l'Administració pública, i per a la seua constitució s'ha atés la presència paritària de dones i hòmens en aquesta i el criteri de representació territorial.  
De conformitat amb això, resolc:  
  
Primer. Creació i naturalesa  
Es constitueix la comissió per a l'estudi de la reforma tributària, com a grup de treball adscrit a la Conselleria d'Hisenda i Model Econòmic.  
  
Segon. Objectius bàsics de la reforma  
Els objectius bàsics que guien la reforma seran els següents:  
- La millora tecnicojurídica de les figures tributàries la regulació de les quals és competència de la Generalitat.  
- El compliment dels principis constitucionals de justícia tributària, de manera que la contribució al sosteniment de la despesa pública s'efectue d'acord amb la capacitat econòmica i els tributs responguen als principis d'igualtat i progressivitat.  
- El desenvolupament d'una gestió tributària que responga al principi d'autonomia financera i es desenvolupe d'acord amb els principis de coordinació amb la hisenda estatal i de solidaritat entre tots els espanyols.  
- Un sistema impositiu que permeta l'obtenció d'uns ingressos tributaris que faciliten la sostenibilitat de la despesa i que aquesta responga als criteris de justícia en el finançament dels serveis fonamentals prestats per la Generalitat, propiciant una assignació equitativa dels recursos públics que afavorisca la protecció social a col·lectius desfavorits.  
  
Tercer. Fases dels treballs de la comissió  
Els treballs de la comissió es duran a terme en dos fases o etapes. Una primera, en el curt termini, que dins del sistema de finançament autonòmic actual permeta aplicar mesures de reforma per a l'exercici pressupostari 2017. Per a això la comissió haurà de presentar al conseller d'Hisenda i Model Econòmic abans del 30 de juny de 2016, un primer informe que arreplegarà les seues conclusions quant a mesures tributàries a posar en marxa en el referit curt termini.  
En una segona etapa, i ja davant d'un previsible nou sistema de finançament autonòmic, els treballs de la comissió s'hauran de dur a terme al llarg del segon semestre d'enguany, i hauran de presentar, també davant del conseller d'Hisenda i Model Econòmic, en aquest cas abans del 31 de gener de 2017, no obstant això, prorrogable en funció del grau d'avanç en què es trobe el nou sistema de finançament autonòmic, un segon informe que arreplegue les seues conclusions referides a mesures tributàries a desenvolupar en un horitzó temporal a més llarg termini referit al bienni 2017-2018.  
  
  
Quart. Composició de la comissió  
La comissió estarà composta pels membres següents:  
President: Juan Martín Queralt, catedràtic de Dret Financer i Tributari de la Universitat de València.  
Secretari, amb veu i vot: Eduardo Roca Hernaiz, director general de Tributs i Joc.  
Vocals:  
- Carmelo Lozano Serrano, catedràtic de Dret Financer i Tributari de la Universitat de València.  
- Germán Orón Moratal, catedràtic de Dret Financer i Tributari de la Universitat Jaume I de Castelló, i vocal del Consell per a la Defensa del Contribuent, del Ministeri d'Hisenda i Administracions Públiques.  
  
- María Teresa Soler Roch, catedràtica de Dret Financer i Tributari de la Universitat d'Alacant.  
- Aurora Ribes Ribes, professora titular de Dret Financer i Tributari de la Universitat d'Alacant.  
- María Luisa Carrasquer Clarí, doctora en Dret, professora acreditada en l'Àrea de Dret Financer i Tributari per la Conselleria de Cultura i Educació.  
- Cristina Martínez Ruiz, registradora de la propietat, mercantil i béns mobles, i coordinadora autonòmica de les oficines liquidadores de la Comunitat Valenciana.  
  
Cinqué. Funcionament de la comissió  
La persona titular de la presidència de la comissió disposarà el calendari de sessions, així com el sistema i mètode de treball, i adoptarà les decisions que en el seu àmbit considere adequades per a la consecució del seu objectiu i finalitat.  
El règim jurídic de funcionament de la comissió serà l'establit per als òrgans col·legiats en els articles 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Sisé. Mitjans materials i personals  
a) La Conselleria d'Hisenda i Model Econòmic posarà a disposició de la comissió els mitjans materials i personals necessaris per al seu bon funcionament.  
b) Els membres de la comissió percebran les indemnitzacions que els corresponguen d'acord amb el que disposa el Decret 24/1997, d'11 de febrer, del Consell, sobre indemnitzacions per raó del servei i gratificacions per serveis extraordinaris, modificat pel Decret 64/2011, de 27 de maig, del Consell.  
  
Seté. Efectes  
La present resolució produirà efecte l'endemà de la publicació en el Diari Oficial de la Comunitat Valenciana.  
  
València, 30 de març de 2016.- El conseller d'Hisenda i Model Econòmic: Vicent Soler i Marco.